钦定古今图书集成/明伦汇编/交谊典/第020卷 > 礼记 > 《明经会约》明·林希恩
## 钦定古今图书集成/明伦汇编/交谊典/第020卷 > 礼记 > 《明经会约》明·林希恩

林子曰：“古之为师者，教人以修道；今之为师者，教人
以学文。今诸生之所以从我者，固专其道，而我之所
以与诸生者，必兼以文。独不观之仲尼之徒乎？问政
为邦，仕鲁仕卫，盖幼学壮行，圣人所不废也。况科举
之兴，出自国制，而仲尼之圣，亦曰从周。是知古之君
子未尝不仕，而明经之学，亦当时之载质也。其惟正”
心修身，以为兼善之地；业举遵制，以为进身之阶；斯
谓之有体有用之学，大中至正之道也。条列于左，诸
生其惟遵而行之。

一、作文以四九日为期，每期作文一篇，辰候至午候而止。诸生所习之经不同，会日俱作《四书》文，经文随
便自作。

一作文以理为主，气辅之，平淡中取奇，词苑之巨匠
也。苏子瞻曰：“凡作文字，少小时须令气象峥嵘，采色
绚烂，渐老渐熟，乃造平淡。”其实不是平淡，乃绚烂之
极也。真可谓文章之评矣。近来做文者，不会汉人六
代之意，漫袭汉人六代之词，自以为高古美丽。又有
一等专用新奇之字，文以艰深之词，断手截足，令人
难句为高，是皆才不足而气不昌，故不得已假此以
取名尔。今后作文，理要精微，气要昌大，转折处亦要
圆活。然此非可以易言也，盖由养之于内既至，而后
发之于词自顺矣。故曰：“有德者必有言。”诸生毋徒求
之文字之间可也。

一看书每日上午《四书》、下午本经各一叶半。所看书
白文务要熟诵。小注亦要熟诵。

一读书每十日，义二篇，论、策、表各一篇。

一、每月四、九日下午，会齐明经堂，先将本日所作之
文私相笔削批点，然后呈览。览毕，听掣签，背经书白
文。得签者即背首五句，依次左旋，各背五句，周而复
始，至所看书毕而止。次掣签，讲说经书，每掣二人相
为问难，若讲解不明，另举一人再讲。馀者静坐以听，
毋得噪言，以乱规矩。其所讲者，只要发明本文及体
贴小注，截段明白。若有疑者，先书于起止簿上，俟讲
书毕时问难，且便掣签时查考。又次掣签。背义、论、策、
表，只掣三人，务要应声朗诵十数句。

一各备起止簿书。“所读某义论策表若干、所看某经
书若干”、以便查考

一、会日俱早膳，后来午膳要回家，不必轮流办会，务
以“恬淡省事”为主。

一遇期有事，预先禀明。

一、“自立会之后，除会期外，不必相为往来，其亲友之
礼所不可废者，朔望宽假一日，免看《经书》。”

一背书掣签。若有事时。或令人代摄。

一、书程甚简，“中间有不能自解经旨，欲从他师及私
加作论、策、表等文，读《五经》《性理》《通鉴纲目》者，听之。”
一、诸生务要除去恶习，私斋中不许招集外人，及议
人是非长短。

一“言语贵简。当以忠信为主。衣服贵庄。又以质素为
先。”

一、不许饮酒及街坊游戏，以荡心性，以妨书程。
一、“读书以有常为贵，不宜困惫精神。诸生于大暑三
伏之时，夜分不必读书，务要静坐养心。馀时至一鼓
而止，一鼓之后，亦要静坐养心。”

一、崇礼堂条示诸生者与外人相为往来云。若会中
有吉事或召燕，更宜恬淡，不宜杀牲。每席务要四人、
五肴二菜，面汤一行、面食二碟、清酒一壶。先期惟具
单帖；至期自来，毋俟催速。凡吉凶大礼，众惟具一果
酌行之；所谓君子之交淡若水也。诸生其体之
一奭！召公名也；而周公乃曰“君奭”，贵其质也。后世因
字而讳其名，复因号而讳其字，今后须以字相呼，其
惟于少者则字之，于长者则字而兄之，此亦古人之
质也。

一诸生实有弟兄之义。坐次不必分主客。惟以齿为
序。若不便于他宾。则因时而异。其理可。

一、朔望日下午，或登东山、及附郭之有胜境者，以效
曾点浴沂风雩之乐。晚膳后俱至明经堂，或诵《四书》
一章、或歌诗一篇，要皆切我心性者。